張獻忠

張獻忠，字秉忠，號敬軒，自號「八大王」，係中國明末民變領袖。

生平
張獻忠萬曆三十四年九月十八日生於延安衛柳樹澗堡，屬於軍籍，做過捕快、軍吏，後因犯法被除名。

崇禎三年，張獻忠喺米脂追隨府谷人王嘉胤起事，自號八大王。王嘉胤死後改投高迎祥。

1635年參與滎陽之會，議決進取，同高迎祥等人一齊攻打東方。冇幾耐張獻忠同李自成因故分裂，張獻忠帶部下攻長江流域，李自成就攻黃河流域。1637年，俾明軍總兵官左良玉部攻打，張獻忠嘅起義部隊嚴重受損，張獻忠自己都受傷。

1638年，張獻忠喺湖北谷城受招安授予副將。駐地王家河，易名太平鎮，以示休兵。1639年，重舉起反明大旗。轉戰四川境。1641年破襄陽，殺襄王朱翊銘。1643年佔據武昌，稱大西王。1644年8月9日攻破成都，巡撫龍文光、蜀王朱至澍同佢啲妃嬪全部自殺死咗。張獻忠號稱60萬大軍，好快控制咗四川大部分州、縣。8月16日登基成為大西國皇帝，改元大順。以成都為西京。

順治三年清兵南下，由於俾叛徒劉進忠出賣，張獻忠喺鳳凰山多寶寺前太陽河畔俾清軍將領豪格射殺。張獻忠死後，佢四個義子李定國、孫可望、劉文秀、艾能奇率領餘眾聯明抗清，轉戰貴州、雲南。

屠殺

鳳陽大屠殺
彭孫貽嘅《平寇志》記載崇禎八年張獻忠焚毀南直隸鳳陽府，「士民被殺者數萬，刨孕婦，注嬰兒於槊，焚公私廬舍2650餘間」。呢年張獻忠攻佔安徽和州，「是時殺戮慘毒，有縛人去淫其妻殺之者；有趨人父淫其女而殺之者；有裸孕婦共卜腹中嬰兒男女刨驗以為戲者；有以大鍋沸油擲嬰孩於內觀其跳躍啼號以為樂者……所虜子女萬千，臨行不能多帶，盡殺兒趨，暴殘恆古未有。」

四川屠殺
據史料記載，順治三年張獻忠退出成都時，絕望之下，喺四川進行空前嘅燒殺破壞；有40萬人嘅成都得番二十戶居民；天府之國四川遭到毀滅性破壞，人口由至少三百萬一度銳減到得八萬人，導致後來清朝時期長達一個幾世紀嘅「湖廣填四川」。同年十月二十，張獻忠喺鹽亭縣鳳凰山中箭死咗。

清代彭遵泗所寫嘅四卷《蜀碧》詳細記述張獻忠喺四川嘅殘忍至極大屠殺。當時嘅西洋傳教士亦有類似記載。但亦有學者懷疑，四川幾百萬人係唔係真係俾張獻忠殺晒？四川人口由萬曆六年嘅三百一十萬二千七十三到清康熙二十四年估算嘅一萬八千零九十丁，足足少咗三百幾萬人。但嗰時張獻忠已經死咗成四十年，而順治十六年清軍至攻陷渝城。因此，呢啲學者懷疑所謂嘅「七殺碑」亦可能只係「天生萬物與人，人無一物與天，鬼神明明，自思自量」嘅誤植。

大明人
獻忠